Mačči d ayen isehlen ɣef wemdan a t-yexdem i tetut n temẓi maca ula akken llan wid yebɣan ad ggen tilas i wayen i d-iḍerrun, ad ḥebsen lbaṭel ur yesserwat ara beṛṛa n wannar, ad slalen iseɣ d leḥerma akked lḥeqq; akka i teḍra d Meqran ma akken yewweḍ ɣer Fṛansa. Targit-agi tezga tezdeɣ aḍan-is akken tedder deg ul-is, tedder deg idammen yuzzlen di tfekka-yis. Targit-agi nnes tettfekti, tettefruruy armi d-tuɣ akk ussan-is. Meqran yettmeyyiz yufa akken ad yeffeɣ i teswiɛt-a ilaq ad yerr azal i wayen akk is d-teǧǧa temẓi-s, yal lḥaǧǧa ad d-yelhi yid-s as-d-yaf tifrat, yettnedi, yettxemmim yufa kra d ixef uɣur ṭṭfen takurin n lxiḍ. Yufa-d iẓewran i seg ssegmen yemɣan, yufa-d ssebbat n teṛzeg ikecmen tudert-is. Yufa timsal yak cuddent ɣer yiwet yellan d tikerrist i ilaq ad yefsi acku sekra ara tekk tkerrist tuggi ad tefsi ad yettḥulfu am akken d tiyersiyis i yurzen amzun d tamuxniqt. Ma yuggi ad yamen s twenza d wayen yeṭṭfen ɣer-s, yettamen s wayen i yexdem, ayen i d-itddun yettban-as-d tikwal d lḥif i seg ad iḥemmel yal ass kra, yettban-as-d daɣen d aman imerẓuga yuggi ad adren di tgerjumt qqimen din ttkuffuten. Ayen i t-id-yewwin ɣer Fṛansa mačči d ayen i d-yewwin akk iɣriben izzayriyen i d-yettasen ad xedmen ɣef lleẓ n warrawnnsen neɣ d ayen d-yettawin kra inelmaden ɣef unadi n tmussni di tesdaweyyin.